На основу члана 25. став 3. Закона о локалним изборима („Сл. гласник РС“, број 14/2022), Изборна комисија општине Ивањица, на седници одржаној дана **21.2.2022. године**, донела је

**ПОСЛОВНИК**

**О**

**РАДУ ИЗБОРНЕ КОМИСИЈЕ ОПШТИНЕ ИВАЊИЦА**

**I ОСНОВНЕ ОДРЕДБЕ**

Члан 1.

 Овим Пословником уређује се организација, начин рада и одлучивање Изборне комисије општине Ивањица ( у даљем тексту: Комисија) као и друга питања од значаја за рад Комисије.

Члан 2.

 Седиште Комисије је у Ивањици, у згради Општине Ивањица у улици Венијамина Маринковића бр. 1.

Члан 3.

 Комисија има свој печат.

 Печат је округлог облика, у чијој средини је грб Републике Србије.

 У спољашњем кругу печата исписују се речи „Република Србија“. У следећем унутрашњем кругу исписан је текст „Изборна комисија“. У дну печата исписан је текст „Ивањица“.

 Комисија има свој рачун код Народне банке Србије - Управа за трезор.

Члан 4.

 У оквиру својих надлежности Комисија остварује сарадњу са домаћим, страним и међународним органима и организацијама, у складу са Законом.

 Члан 5.

 Комисија је самостална и независна и ради на основу Закона и прописа донетих на основу Закона.

 За свој рад Комисија одговара органу који ју је образовао.

 Рад Комисије је јаван.

 Раду Комисије не може да присуствује кандидат за одборника.

 Општинска управа обезбеђује и пружа неопходну стручну, административну и техничку помоћ при обављању послова за потребе Комисије, у складу са Законом.

 Сви државни и други органи и организације дужни су да пружају помоћ Комисији и да јој достављају податке који су им потребни за рад.

**II** **ЧЛАН И ЗАМЕНИК ЧЛАНА ИЗБОРНЕ КОМИСИЈЕ**

Члан 6.

 Комисију чине председник , чланови и њихови заменици.

 Исто лице може бити више пута именовано у Комисију.

 Заменик члана у Комисији има иста права и дужности као члан којег замењује и има право гласа само када је одсутан члан којег замењује.

 Комисија може да овласти свог члана односно заменика члана да у име Комисије обавља поједине радње које су у вези са организацијом, припремом и спровођењем избора односно гласања.

**III ИЗБОРНА КОМИСИЈА У СТАЛНОМ И ПРОШИРЕНОМ САСТАВУ**

Члан 7.

 **Комисију у сталном саставу чине: председник, шест чланова, заменик председника и шест заменика чланова.**

 Мандат сталног састава Комисије престаје када нов сазив Скупштине именује нов стални састав Комисије.

 Нов сазив Скупштине дужан је да именује нов стални састав Комисије у року од шест месеци од дана конституисања Скупштине.

  **Члана и заменика члана Комисије у проширеном саставу именује Комисија на предлог подносиоца проглашене изборне листе који мора бити достављен најкасније седам дана пре дана гласања-одржавања избора.**

 Комисија ради и одлучује у проширеном саставу од наредног дана од дана када је донето Решење о именовању члана и заменика члана Комисије у проширеном саставу па све док укупан извештај о резултатима локалних избора не буде коначан.

**IV УЧЕСНИЦИ У РАДУ ИЗБОРНЕ КОМИСИЈЕ БЕЗ ПРАВА ОДЛУЧИВАЊА**

Члан 8.

 Учесници у раду Комисије без права одлучивања су секретар и заменик секретара Комисије.

**V НАДЛЕЖНОСТИ ИЗБОРНЕ КОМИСИЈЕ**

Члан 9.

 **Изборна комисија:**

1) стара се о законитом спровођењу локалних избора;

2) организује техничку припрему за локалне изборе;

3) објављује роковник за вршење изборних радњи;

4) прописује обрасце за спровођење изборних радњи;

5) именује, разрешава и констатује престанак функције члана и заменика члана органа за спровођење избора;

6) доноси решење којим проглашава, одбацује или одбија да прогласи изборну листу као и закључак којим налаже подносиоцу изборне листе да отклони недостатке изборне листе;

 7) доноси решење којим констатује да је повучена проглашена изборна листа;

8) доноси решење којим констатује да место кандидата за одборника на изборној листи остаје празно;

9) одређује бирачка места;

 10) обезбеђује изборни материјал за спровођење локалних избора;

 11) утврђује облик, изглед и боју гласачких листића и контролног листа за проверу исправности гласачке кутије;

 12) утврђује број гласачких листића који се штампа као и број резервних гласачких листића;

 13) одобрава штампање гласачких листића и врши надзор над њиховим штампањем;

 14) уређује начин примопредаје изборног материјала пре и после гласања;

 15) даје информације бирачима о томе да ли је у изводу из бирачког списка евидентирано да су гласали на изборима;

 16) доставља податке органима надлежним за прикупљање и обраду статистичких података;

 17) одлучује о приговорима, у складу са Законом;

 18) утврђује на седници прелиминарне резултате локалних избора за сва бирачка места која су обрађена у року од 24 часа од затварања бирачких места;

 19) утврђује резултате избора, доноси и објављује укупан извештај о резултатима избора;

 20) подноси скупштини извештај о спроведеним изборима;

 21) обавља друге послове предвиђене Законом.

 У складу са Законом о избору народних посланика, комисија обавља следеће послове:

1. Организује техничку припрему за изборе;
2. Именује, разрешава и констатује престанак функције чланова и заменика чланова органа за спровођење избора у складу са овим законом;
3. Одређује бирачка места;
4. Одлучује о захтевима за поништавање гласања на бирачком месту због неправилности током спровођења гласања;
5. Прима изборни материјал од Републичке изборне комисије и предаје га бирачким одборима;
6. Преузима изборни материјал од бирачких одбора по завршетку гласања;
7. Пружа подршку бирачким одборима приликом спровођења гласања;
8. Обавештава Републичку изборну комисију о току гласања;
9. Доноси збирни извештај о резултатима гласања са бирачких места која се налазе на њеној територији и обавља друге послове у складу са Законом и актима Републичке изборне комисије.

**Председник комисије**

Члан 10.

 Председник Комисије:

 - представља Комисију,

 - сазива седнице Комисије, предлаже дневни ред и председава седницама,

 - потписује акте Комисије,

 - стара се о томе да Комисија своје послове обавља у складу са прописима и

 благовремено,

 - стара се о примени овог пословника и

 - обавља друге послове утврђене законом, другим прописима и овим пословником.

 Председник Комисије може да овласти секретара Комисије да потписује акте Комисије која се односе на питања оперативног карактера.

**Заменик председника Комисије**

Члан 11.

 Заменик председника Комисије обавља дужности председника Комисије у случају његове одсутности или спречености за обављање функције а може да обавља и послове за које га председник Комисије овласти.

 **Чланови Комисије**

Члан 12.

 Чланови Комисије имају право и обавезу:

 - да редовно присуствују седницама Комисије,

 - да учествују у расправи о питањима која су на дневном реду седнице Комисије и

 гласају о сваком предлогу о коме се одлучује на седници,

 - да обављају све дужности и задатке одређене од стране Комисије.

**Секретар Комисије**

Члан 13.

 Секретар Комисије:

 - припрема седнице Комисије,

 - координира рад чланова и заменика чланова Комисије,

 - помаже председнику Комисије у обављању послова из његове надлежности,

 - стара се о припреми предлога аката које доноси Комисија и обавља друге послове у складу са законом, овим пословником и налозима председника Комисије.

**Заменик секретара Комисија**

Члан 14.

 Заменик секретара Комисије обавља дужности секретара Комисије у случају његове одсутности или спречености за обављање функције.

**VI НАЧИН РАДА КОМИСИЈЕ**

Члан 15.

 Седнице Комисије се одржавају у њеном седишту.

 Седницу Комисије сазива председник Комисије.

 Председник Комисије је дужан да сазове седницу Комисије у што краћем року, када сазивање затражи најмање трећина чланова Комисије.

 Седница Комисије се сазива, по правилу, писменим путем, путем e-maila а може и телефонским путем или на други одговарајући начин, најкасније два дана пре дана одређеног за одржавање седнице.

 У случају потребе, седнице могу да буду сазване и у року краћем од рока из става 3. овог члана при чему је председник Комисије дужан да на почетку сваке седнице образложи такав поступак.

 Дневни ред седнице Комисије предлаже председник Комисије, осим у случају сазивања седнице на захтев најмање трећине чланова Комисије, када се дневни ред предлаже у захтеву за сазивање седнице.

**Отварање седнице и учешће на седници**

Члан 16.

 Седница може да буде одржана када јој присуствује већина од укупног броја чланова, односно заменика чланова Комисије у сталном, односно проширеном саставу.

 Седницом председава председник Комисије, односно у његовом одсуству заменик председника Комисије.

 У случају да председник мора да напусти седницу, председавање преузима заменик председника, односно, у случају да је заменик председника одсутан, најстарији присутни члан Комисије. Уколико најстарији присутни члан Комисије не може или неће да преузме председавање седницом, председавање преузима следећи најстарији члан Комисије.

 Отварајући седницу, председавајући констатује број присутних чланова Комисије.

 У расправи на седници могу да учествују председник Комисије, чланови Комисије, секретар Комисије и њихови заменици.

 Седници, на позив председника Комисије, могу да присуствују и да учествују у расправи без права одлучивања и представници државних органа и организација, уколико се на седници разматрају питања из њиховог делокруга, о чему председавајући обавештава чланове Комисије на почетку седнице.

**Ток седнице**

Члан 17.

 Пре утврђивања дневног реда, приступа се усвајању записника претходне седнице, уколико је сачињен и благовремено достављен члановима и заменицима чланова Комисије.

 Примедбе на записник може да изнесе сваки члан Комисије, односно заменик члана. Уколико нема изнетих примедби на записник, председавајући ставља на гласање записник у предложеном тексту.

 О изнетим примедбама на записник, Комисија одлучује редом којим су изнете у расправи.

 Након одлучивања о примедбама на записник, председавајући констатује да је записник усвојен у предложеном тексту, односно са прихваћеним примедбама.

 Председавајући потписује записник.

 Члан 18.

 Дневни ред седнице утврђује Комисија.

 Право да предложи измену или допуну предложеног дневног реда има сваки члан Комисије, односно заменик члана.

 О предлозима за измену или допуну предложеног дневног реда одлучује се без расправе, редом којим су предлози изнети на седници.

 Након изјашњавања о предлозима за измену, односно допуну предложеног дневног реда, Комисија гласа о усвајању дневног реда у целини.

 На предлог председавајућег или члана Комисије, односно заменика члана, Комисија може да одлучи да се време за расправу сваког од учесника, по одређеној тачки дневног реда, ограничи на пет минута.

 **Одлучивање**

Члан 19.

 Комисија ради и пуноважно одлучује ако седници Комисије присуствује већина њених чланова односно њихових заменика.

 Пошто утврди да је расправа по тачки дневног реда исцрпљена, председавајући закључује расправу о тачки дневног реда, након чега се прелази на одлучивање.

 Комисија доноси одлуке већином гласова свих чланова Комисије у сталном, односно проширеном саставу.

 **Право гласа имају само чланови Комисије, а заменици чланова само у случају одсуства члана којег замењују.**

 Уколико је изнето више предлога у оквиру једне тачке дневног реда, председавајући ставља на гласање предлоге редом којим су изнети.

 Комисија увек гласа за усвајање предлога.

 Уколико предлог о којем се гласа не добије потребну већину гласова, сматраће се да је предлог одбијен.

**Записник**

 Члан 20.

 О раду на седници Комисије сачињава се записник.

 Записник садржи главне податке о раду на седници, нарочито о предлозима о којима се расправљало, са именима учесника у расправи, о одлукама, закључцима и другим актима који су на седници донети, као и о резултатима свих гласања на седници.

 Након усвајања, записник потписују председавајући и секретар Комисије.

 О сачињавању и чувању записника стара се секретар Комисије.

**Правна средстава**

Члан 21.

 У поступку по приговорима одлучује Комисија која је дужна да у року од 72 часа од пријема приговора донесе и објави решење о приговору.

 Приговор мора да буде разумљив и да садржи све оно што је по Закону потребно и да би се по њему могло поступати.

 Приговор и Решење Комисија објављује на веб-презентацији.

 Против решења Комисије којим је одбачен или одбијен приговор подносилац приговора може поднети жалбу вишем суду на чијем се подручју налази седиште скупштине у року од 72 часа од објављивања тог решења на веб-презентацији.

 Жалба због тога што у прописаном року није донета одлука о приговору може се поднети у року од 72 часа од истека рока у којем је требало да буде донета одлука о приговору.

 Против решења Комисије којим је усвојен приговор подносилац проглашене изборне листе, подносилац изборне листе, политичка странка, одборничка група, кандидат за одборника, бирач и лице чије је име у називу изборне листе или у називу подносиоца изборне листе могу поднети жалбу вишем суду у року од 72 часа од објављивања решења на веб-презентацији ако им је тиме што је усвојен приговор непосредно повређен правни интерес.

 Комисија је дужна да у року од 24 часа од пријема жалбе достави вишем суду жалбу и све списе предмета.

Члан 22.

 У поступку по приговорима, у питањима која нису изричито уређена Законом о локалним изборима, Законом о избору народних посланика, Законом о финансирању политичких активности, Законом о јединственом бирачком списку и актима донетим у спровођењу тих Закона, Комисија сходно примењује одредбе Закона о општем управном поступку односно Закона о управним споровима.

 **VII ЈАВНОСТ РАДА**

Члан 23.

 Рад Комисије је јаван.

 Комисија обезбеђује јавност рада:

 - омогућавањем акредитованим представницима средстава јавног информисања да присуствују седницама Комисије,

 - омогућавањем заинтересованим домаћим, страним и међународним организацијама и удружењима (посматрачи) да прате рад Комисије током изборног поступка,

 - објављивањем аката Комисије у «Службеном листу општине Ивањица», у складу са законом и овим пословником,

 - објављивањем аката и информација о раду Комисије на интернет страници Комисије,

 - издавањем саопштења за јавност,

 - одржавањем конференција за медије и давањем изјава за медије, у складу са законом и овим пословником.

**Објављивање одлука Изборне комисије**

Члан 24.

 Одлуке Комисије објављују се на веб-презентацији без одлагања а најкасније у року од 24 часа од завршетка седнице на којој су одлуке донете и на начин који прописује Републичка изборна комисија.

 Када донесе и објави одлуку по захтеву, Комисија је дужна да подносиоца захтева телефоном или електронском поштом обавести о томе да је одлука по његовом захтеву донета и објављена веб-презентацији.

 Ако је одлука Комисије донета по захтеву, подносилац захтева може тражити да му се писмени отправак те одлуке уручи у седишту Комисије или пошаље поштом.

 Време када је подносилац захтева обавештен телефоном или електронском поштом да је донета и објављена одлука по његовом захтеву односно време када му је уручен писмени отправак одлуке у седишту Комисије или послат поштом не утиче на рачунање рока у ком може да поднесе правна средства против те одлуке.

 О објављивању аката стара се секретар Комисије.

**VIII ФИНАНСИЈСКО ПОСЛОВАЊЕ**

Члан 25.

 Средства за рад органа за спровођење избора, изборни материјал и друге трошкове спровођења избора обезбеђују се у буџету Општине Ивањица.

 Извештај о утрошеним средствима за редован рад и спровођење избора подноси се Скупштини општине, за финансијска средства која су обезбеђена из буџета Општине Ивањица.

 Извештај о утрошеним средствима за спровођење избора подноси се и РИК-у, за средства која су обезбеђена из буџета Републике Србије.

Члан 26.

 Чланови Комисије и њихови заменици имају право на накнаду за рад у Комисији.

 Комисија утврђује накнаду за рад посебном Одлуком као и висину других трошкова спровођења избора.

 Налогодавци за исплату средстава су председник и секретар Комисије.

 **IX ИЗМЕНЕ И ДОПУНЕ ПОСЛОВНИКА**

Члан 27.

 Право предлагања измена и допуна Пословника има сваки члан и заменик члана Комисије.

 Предлог за измену и допуну Пословника подноси се у писменом облику.

 Предлог из става 2. овог члана председник Комисије ставља на дневни ред седнице Комисије у што краћем року.

**X ЗАВРШНЕ ОДРЕДБЕ**

Члан 28.

 Примена овога Пословника обавезна је за све чланове Комисије у сталном и проширеном саставу и за све остале учеснике у раду Комисије.

Члан 29.

 Ступањем на снагу овога Пословника престаје да важи Пословник о раду општинске Изборне комисије од 25.2.2020. године.

 Члан 30.

 Овај Пословник ступа на снагу наредног дана од дана усвајања на седници Комисије а биће објављен у „Службеном листу општине Ивањица“.

 01 Број:013-2/2022

 У Ивањици,

 дана 21.2. 2022. године

 **ИЗБОРНА КОМИСИЈА**

 **ОПШТИНЕ ИВАЊИЦА**

 Председник

 \_\_\_\_\_\_\_\_\_\_\_\_\_\_\_\_\_\_\_\_

 Јована Богдановић